George Kitchin

George William Kitchin (født 7. desember 1827 i Naughton i Suffolk i England, død 13. oktober 1912 i Durham) var den første som hadde tittelen «Chancellor» ved Universitetet i Durham. Han var med andre ord lederen for universitetet fra 1908 fram til sin død i 1912. Han var også den siste dekanus ved Durhamkatedralen som også ledet universitetet.

Liv og virke

Bakgrunn 
George Kitchin var sønn av en anglikansk prest og ble født i prestegården i Naughton i Suffolk i England. Han gikk på King's College School og King's College London. Senere studerte han ved Christ Church i Oxford, der han først studerte klassiske fag og matematikk og fikk en Master of Arts-tittel i 1852.

Karriere
I 1854 jobbet han med matematikkseksjonen ved Christ Church. Kitchin forlot Oxford for å bli rektor ved Twyford Preparatory School i Hampshire, men kom tilbake til Oxford i 1861 for å bli censor. Mens han var ved Christ Church var han delvis ansvarlig for at det i 1861 ble slutt på bønn på latin, noe man alltid hadde hatt, og som det var blitt lagt særlig vekt på i Act of Uniformity 1662.

Kitchin giftet seg i 1863, og var Oxfords første junior censor for såkalte «non-collegiate» studenter fra 1868 til 1883. Han hadde titlene Select Preacher i Oxford fra 1863–64 og Whitehall Preacher fra 1866–67. Han bodde i Brantwood i Lake District fra 1869-71. Der tok han oppdrag for Clarendon Press, blant annet som korrekturleser for Richard Cleasby og Gudbrand Vigfussons islandsk-engelsk ordbok.
 
Han var kapellan for biskopen av Chester fra 1871, privatlærer for kronprins Frederik av Danmark og foreleser og privatlærer i historie ved Christ Church fra 1870-83. Han var også kommissær til biskopen av Gibraltar fra 1874-1904, og var en æresfellow av King's College London og æresstudent ved Christ Church. Teologisk var han moderat liberal.

I 1883 ble han dekanus i Winchester og i 1894 fikk han den tilsvarende tittelen i Durham. I Oxford hadde han John Ruskin og Lewis Carroll i vennekretsen.

Kitchin skrev salmen «Lift High the Cross» i 1887. Denne salmen er med i Norsk salmebok 2013. Han beskrev vitenskapelig flere bibelske manuskripter: Uncial 0132, minuskel 73, minuskel 506, minuskel 507 og minuskel 639.

Verker 
 Catalogus codicum MSS. qui in bibliotheca Aedis Christi, (Oxford 1867.)
 Bacon's Novum Organum (2 bind, Oxford, 1855)
 Bacon's Advancement of Learning (London, 1860)
 Catalogue of Manuscripts in the Library of Christ Church, Oxford (Oxford, 1867)
 A History of France (3 bind, 1873–77); Life of Pope Pius II. (1881)
 Winchester Cathedral Records (2 bind, Winchester, 1886)
 Documents Relating to the Foundation of the Chapter of Winchester, A.D. 1541-1547 (London, 1889)
 Winchester (1890)
 Rolls of the Obedientaries of St. Swithin's Priory, A.D. 1309-1534 (Winchester, 1895)
 The Manor of Marydown, (Hampshire, 1895)
 Edward Harold Browne, Bishop of Winchester: A Memoir (London, 1895)
 Ruskin in Oxford, and other Studies (1904).

Referanser 

Engelske anglikanske prester
Britiske salmediktere
Fødsler i 1827
Dødsfall i 1912